"То" се превърна в най-успешния старт на хорър в историята
Филмът на аржентинския режисьор Андрес Мушети, продуциран от сестра му Барбара Мушети - "То" за плашещия децата клоун Пениуайз - спечели цели 117.2 милиона долара за уикенда в САЩ. Предварителните очаквания на анализаторите гравитираха около $40-60 млн и се оказаха силно занижени.
Филмът тръгна в 4 103 киносалона, като успешно превърна ажиотажа около първия трейлър (29 март) в реални пари. Рекламното видео бе гледано тогава рекордните 197 милиона пъти за денонощие.
Самите "Warner Bros." бяха подготвени за значително по-скромни продажби на билети, което е напълно обяснимо: отсъстват звезди, рейтингът е "R", а за капак във Флорида се развихри и ураганът Ирма - заради него бяха затворени 175 киносалона. Джеф Голдстийн, който е президент на отдела за вътрешно разпространение на студиото, заяви по този повод: "Разбихме на пух и прах дори най-оптимистичните и решителни прогнози".
В петък лентата донесе $51 млн, включително предпремиерните прожекции в четвъртък вечер, което е най-добрият резултат за жанра "хорър" за едно денонощие. В събота потекоха още $45.7 млн, а в неделя - $20.5 млн.
До резултат 117.2 милиона не се е добирала нито една екранизация по Стивън Кинг досега. Но не само това - нито един хорър досега.
И нито един филм, излязъл през септември.
"То" - Пениуайз (в ролята е 27-годишният шведски актьор Бил Скарсгард, син на Стелан Скарсгард - четвъртото от осемте му деца):
Досега най-успешните ужаси бяха "Paranormal Activity 3" На Тод Уилямс от 2011 г. с $52.5 млн, а най-добрата септемврийска премиера - "Хотел Трансилвания 2" (2015 г.) с $48.5 млн.
През цялата настояща 2017 година само два филма са стартирали по-добре, отбелязват статистиците: "Красавицата и звяра" през март (174.8 милиона) и "Пазители на галактиката vol. 2" през април (146.5 милиона).
За разлика от САЩ, скромният български бокс офис все още не е готов към този момент, понеделник следобед!